Universis presentes litteras inspecturis, Odo dux Burgundie, et Johannes, decanus, et capitulum ecclesie Eduensis, salutem in domino sempiternam. Inter cunctas sollicitudines quas circa spiritualia et temporalia prout ad quemlibet nostrum spectat habere possumus et debemus, illa magis consideranda est quam sit universis magnis et parvis personis, ecclesiasticis et mundanis, dampnosa et dispendiosa contentio, quam etiam animabus periculosa discordia, nam animis litigantium circa contentionis et dissensionis exercitium sollicitis et intentis emergunt corporum et animarum dispendia, crescunt rancores et odia suscitantur, subditorum tepescit obedientia, exhauriunt litigantium facultates et bona, necnon et cultus hebetat christiane fidei et lentescit. Expediens est igitur et salubre contentionis flammas extinguere ac in cordibus litigantium pacis et concordie spiritum suscitare, ut inter pacificos et quietos reperiatur conversatio Deo grata et insipientibus placida, que considerantes reficiat et confortet. Ab olim siquidem super multis et diversis articulis fuit inter nos mutuo ad invicem questio ventilata que non solum nobis sed etiam nostris subditis hinc et inde multa gravamina et sumptus quasi importabiles intulit atque dampna. Ut autem inter nos et nostros successores cunctis futurisque temporibus observetur et vigeat pacis tranquillitas atque invalescat concordie unitas, habitis inter nos pluribus tractatibus, de consilio magnorum ac sapientium virorum, super universis discordiis et dissensionibus concordamus in modum qui sequitur et in formam. In primis, volumus et hinc inde unanimiter consentimus quod sententia et declaratio et quicquid ex eis sequitur vel ob eas lata in curia domini nostri regis, tam super gardia ecclesie Eduensis quam omnibus et singulis articulis teneatur, compleatur et observetur ad plenum, prout in litteris sigillo dicti domini nostri regis sigillatis plenius continetur; exceptis duntaxat articulis mentionem facientibus de fossatis et aulis, que fossata et aule in statu quo nunc sunt, absque eo quod ipse dominus dux et homines sui ad aliqua dampna teneantur, perpetuo remanebunt, dictoque decano et capitulo non valente in posterum in predictis in contrarium reclamare. Nos vero Odo dux predictus, tam in recompensatione dictorum fossatorum et aularum quam de gratia speciali, eisdem decano et capitulo concedimus per presentes quod claustrum suum possint firmare et claudere et edificare de bonis muris et bonas portas et bene firmantes fieri facere secundum metas inter nos et ipsos per notos et antiquos ac fide dignos appositas: videlicet a signo facto in muro domus Galteri Barberii usque ad signum factum ab appositis in muro vigulti beati Lazari; item, secunda clausura dicti claustri fiet deversus portam superiorem dicti vigulti, a signo facto prope dictam portam, quod signum est in medio muri et ad quarram domus que fuit domini Petri Cornelli, que quarra remanebit paramentum muri; item, a quarra superiori dicte domus usque ad metam positam ante pallicium domus domini Hugonis de Artheyo, ante domum dicti Maulpoy, signatam in quodam pallo dicti pallicii; et a dicta meta, usque ad quarreiam domus Guillermi de Arceyo; et ab ipsa quarreia, usque ad quarreyam porte Matheronis, deversus domum dicti Guillermi: ita tamen quod claves portarum quas ibidem facient fieri nobis tradere tenebuntur tempore quo guerram haberemus, secundum quod in litteris dicti domini regis super predicta sententia et declaratione confectis plenius continetur. Jus vero quod dicti decanus et capitulum habebant claudendi et apperiendi dictam portam Matheronis et postelle que est subtus domum Hugonis Brutini ad nos decetero pertinebit. Item, nos Odo dux predictus, pro nobis et successoribus nostris promittimus bona fide dictos decanum et capitulum, canonicos, singulares capellanos, clericos, familiares, commensales, terras et bona ipsorum mobilia et immobilia bene et fideliter gardiare et deffendere erga omnes et contra omnes ab omnibus violantiis, injuriis, oppressionibus et indebitis novitatibus tamquam bonus, verus et fidelis gardiator tenetur. Item, si bona capituli vel singularium personarum et canonicorum ejusdem ecclesie, capellanorum, clericorum, familiarium seu hominum suorum ab aliquibus caperentur, tenebimur et teneri volumus ipsis facere restitui vel recredi, prout ad bonum et fidelem gardianum pertinet. Item, promittimus non apponere manum nec permittemus nec faciemus apponi per aliquem de nostris in aliquum canonicum, capellanum seu clericum chori dicte ecclesie, nec in bonis eorum indebite: et si aliquis canonicus, capellanus seu clericus dicti chori seu de familia vel hominum suorum per quemcumque caperetur seu verberaretur aut lederetur, ipsum captum, seu verberatum aut vulneratum faceremus deliberari et injuriam competenter emendari dicte ecclesie et persone, prout fuerit rationis, ut ad bonum et fidelem gardiatorem pertinet. Item, promittimus quod omnes franchisias, libertates, usagia predictorum decani et capituli competentes et competentia et quantum non sunt contraria prefate sententie, declarationi et sequelis et ordinationi presenti, salvo jure nostro, servabimus et faciemus ab omnibus nostris subditis observari, prout bonus et fidelis gardianus tenetur. Item, concedimus eisdem de gratia speciali et promittimus quod quadrigam ab ipsis decano et capitulo non exigemus nec poterimus exigere, etiam si nobis alias deberetur. Item, non poterimus aliquam exactionem vel impositionem, onus seu servitutem novam et indebitam super dictos decanum et capitulum nec in terra ipsorum facere; item, nec aliquam juridictionem exercere nisi in casu superioritatis et ressorti vel ad nos spectante. Item, promittimus quod libertatem claustri et castelleti dicte ecclesie Eduensis servabimus et faciemus imperpetuum et inviolabiliter observari, prout continetur in sepe predicta sententia et prout est fieri consuetum, et salvis in presentibus litteris contentis. Item, promittimus hujus modi gardiam non apponere extra manum nostram, nos et successores nostros ad hoc specialiter obligando. Item, volumus et concedimus quod nullus serviens noster sergentare aut officium sergentarie exercere possit in terra dictorum decani et capituli seu aliquem de subditis suis citari nisi in casu ressorti, vel in casu ad nos spectante, et tunc nisi habeat speciales litteras a superiori suo continentes dictum casum superioritatis vel ressorti: et si quis officialium aut servientium nostrorum contrarium fecerit, facientem contrarium compellemus et compelli faciemus ad prestandum nobis et parti emendam super hoc competentem. Item, volumus et concedimus quod quantumcumque bona vel justicia ipsorum decani et capituli seu hominum suorum capientur, saisientur, arrestabuntur vel ad manum nostram ponentur per aliquem vigerium, prepositum, castellanum seu alium quemcumque officialem seu ministrum nostrum, per capientem, saisientem vel arrestantem aut ad manum nostram ponentem, fiet eisdem decano et capitulo et hominibus suis recredentiantibus ad proximas exinde futuras assisias ballivi, in casibus videlicet in quibus recredentia debet fieri de consuetudine vel de jure; et si aliquis in hujusmodi casibus noluerit aut recusaverit facere recredentiam concedentem dampna et interesse proinde habita tenebitur integraliter resartire. Verum prefate ecclesie et ejusdem personis, propter amorem et specialem affectionem quos eisdem deinceps volumus exhibere, concedimus eisdem quod in omnibus causis et negociis suis quas futuris temporibus habere poterunt in pallamentis nostris de prioribus et graciosius expediantur prout secundum Deum et justiciam debebunt et poterunt expediri. Hec autem omnia et singula prout apud nos spectant et spectare noscuntur promittimus pro nobis et nostris successoribus imperpetuum servare, facere et adimplere et contra premissa vel aliquod de premissis non veniremus nec venire faciemus per aliquem in futurum. Et nos et successores et heredes nostros causamque a nobis habituros ac bona nostra omnia mobilia et immobilia, presentia et futura, quantum ad premissa omnia et singula tenenda et firmiter observanda specialiter et generaliter obligamus. Et ut premissa omnia et singula majorem habeant et perpetuam roboris firmitatem, sigillum nostrum una cum sigillo dictorum decani et capituli presentibus litteris apponi fecimus in testimonium premissorum. Nos autem decanus et capitulum predicti, plenissima super hiis deliberatione pluries perhabita in pluribus nostris generalibus capitulis continuatis per plures dies, ex certa scientia, a nostro estivali et generali capitulo ultimo preterito usque ad presentem diem et specialiter propter istud negocium adimplendum, prefatas sententiam et declarationem et concessionem in dicti domini nostri regis curia latas jamdiu est, et quicquid ex eis vel ob eas sequtum est, ratum et gratum habentes in singulis suis articulis, exceptis exceptatis de fossatis, aulis et dampnis facientibus mentionem prout superius continetur, salva sedis apostolice reverentia, ratificamus, volumus, laudamus et etiam approbamus, et promittimus bona fide et quantum possumus, contra prefatam sententiam, declarationem et concessionem seu contra aliquid in ipsis contentum et exinde sequentia et contra premissa seu aliquid premissorum decetero non venire caute et expresse, nos et successores nostros et bona nostre ecclesie temporalia, presentia et futura quantum ad observanciam omnium et singulorum nos et nostram ecclesiam tangentium in hac parte expresse et specialiter obligando. Et ut premissa omnia rata et firma perpetuo permaneant et perdurent, sigillum Sancti Nazarii quo utimur, in premissorum omnium robur, memoriam et testimonium una cum sigillo prefati domini ducis presentibus litteris duximus apponendum. Datum anno Domini millesimo trecentesimo vicesimo secundo, die mercurii post festum beati Marci evangeliste. Insuper nos Odo dux predictus omnes immunitates dictorum decani et capituli, claustri et castelleti eorumdem servare promittimus imperpetuum et tenere prout in articulo qui loquitur de franchisiis, libertatibus et usagiis supradicto plenius continetur. Datum anno et die supradictis.